Un 12,5% de les aplicacions mòbils més populars es troben en català i disponibles a Softcatalà
2017-09-04 09:46:37

## Presència del català les principals botigues d'aplicacions

Si del total de 5,5 milions d'aplicacions[1. A l'agost de 2017, 3.467.996 aplicacions a Google Play i 2.113.814 a Apple Store] ens fixem en les aplicacions amb més de 100 milions de baixades[2. No s'observa una diferència rellevant entre Google Play i Apple Store. Google Play proporciona més dades i més fiables, per la qual cosa l'usem com a referència única si no s'indica el contrari.] (224 en total), un 12,5% d'aplicacions es troben en català. Si ampliem l'espectre fins a aplicacions amb 10 milions de baixades (3.319 en total), el català baixa fins al 4,2%. Finalment, si mirem el total d'aplicacions (3.467.996 en total) només un 0,42% estan traduïdes. Observem que el català té una presència més forta a mesura que l'aplicació és globalment més popular. ![](https://www.softcatala.org/uploads/2017/08/google-play-catala-e1503779649435.png)

## Renovació del directori d'aplicacions mòbils a Softcatalà

En els últims mesos hem estat invertint fortament en la millora del directori d'aplicacions de Softcatalà amb l'objectiu de posar a disposició dels nostres usuaris les tres o quatre aplicacions més rellevants de cada categoria, recomanant un total d'unes 100 aplicacions per a Android i iOS. Entre altres millores: 

  * S'han repensat totes les categories per poder classificar les aplicacions seguint una taxonomia més moderna.
  * S'han inclòs totes les aplicacions amb un nombre de baixades superiors als 10 milions, combinat amb les aplicacions més rellevants fetes a casa nostra.
  * S'ha millorat la usabilitat del directori d'aplicacions perquè sigui més senzill, intuïtiu i amigable per als mòbils.

En els pròxims mesos continuarem treballant en més millores, ja que considerem que les aplicacions mòbils són clau per als usuaris. 

## Quines aplicacions principals existeixen per al meu mòbil?

A les seccions d'[Android](https://www.softcatala.org/programes/so/android/) i [iOS](https://www.softcatala.org/programes/so/ios/) (iPhone/iPad) trobareu les aplicacions mòbils més destacades en llengua catalana ordenades per categories. Si en trobeu a faltar cap, ens la podeu fer arribar a través del formulari «[Voleu afegir un programa nou?](https://www.softcatala.org/programes/)» La gran majoria d'aplicacions mòbils usen la llengua configurada en el dispositiu mòbil per determinar la llengua en què es mostrarà l'aplicació; per això, és essencial que useu el català al mòbil. Aquí teniu tutorials de com configurar [l'Android](https://www.softcatala.org/ordinadors-i-mobils-en-catala/tutorials/configurar-android-en-catala/) i [l'iPhone/iPad](https://www.softcatala.org/ordinadors-i-mobils-en-catala/tutorials/configurar-ios-en-catala/) en català. 

## Quant a Softcatalà

Softcatalà és una associació sense afany de lucre que treballa per la normalització de la llengua catalana en el sector informàtic relacionat amb Internet i les noves tecnologies, a partir de la traducció de programari lliure i de distribució gratuïta. Per a més informació sobre els programes que aquesta associació ha traduït al català, podeu consultar el nostre lloc web a [https://www.softcatala.org](https://www.softcatala.org/).